Motshekga ondersteun moedertaalonderrig | Maroela Media
Motshekga ondersteun moedertaalonderrig
Die minister van basiese onderwys, Angie Motshekga, het haar gedistansieer van die Gautengse LUR vir onderwys, Panyaza Lesufi, se stellings teen Afrikaans as onderrigtaal, en ŉ sterk pleidooi vir moedertaalonderrig gelewer.
Motshekga het die parlementêre mediakorps toegespreek voor haar begrotingsrede, wat vanmiddag gelewer word.
“Moedertaalonderrig is altyd verkieslik en word beskerm in die Grondwet. Dit behoort nie ŉ kwessie te wees nie en ek kan openlik sê dat ek nie saamstem met pogings om moedertaalonderrig te verminder nie.
“Ons moet eerder beken dat ons die afgelope 25 jaar nie genoeg gedoen het om moedertaalonderrig in sommige Afrikatale uit te brei nie. Ek is so gefrustreerd daaroor.
“As ons kon, sou ons alle kinders in hul moedertaal onderrig. Dit is die beste manier om kognitiewe vaardighede te ontwikkel en konseptuele ontwikkeling te maksimaliseer. Jou moedertaal is die enigste taal waarin jy behoorlik kan dink. Dit gee jou selfvertroue.
“Terselfdertyd wil ek spesifiek met betrekking tot Gauteng sê dat Afrikaans nie gebruik moet word om kinders uit te sluit en hul toegang tot onderrig te belemmer nie,” het Motshekga vermaan.
Motshekga het gesê sy is verheug om vir ŉ derde termyn as minister van basiese onderwys te dien. “Dis ŉ voorreg en ek geniet dit. Ek beskou dit as ŉ mosie van vertroue – dit is wie ek is; ek het nog altyd skoolgehou,” het sy bygevoeg.
Motshekga het gesê een van haar departement se hoofprioriteite is om die afwesigheidskoers onder onderwysers – wat landwyd daagliks op sowat 10% staan – met streng dissiplinering te verminder.
Strafregtelike vervolging is die voorland vir diegene wat onder verdenking is in die Volmink-verslag se onthullings oor die rol van die onderwysvakbond Sadou in die KwaZulu-Natalse onderwysstelsel. Dit sluit in bevindings oor omkopery, aandrang op seksuele gunste vir loopbaanbevordering en selfs moord.
Angie Motshekga In die nuus onderwys
Marc Batchelor-moord: ‘Hy het nie verdien om só te sterf’
‘ArcelorMittal en staalbedryf se probleme hul eie skuld’
Hoekom vat Angie Motshegka nie die onbevoegde LUR vas nie? Is die LUR belangriker as die Minister.
Bang dat al die goeie(lees afrikaanse) onderwysers gaan inval by die privaat skole wat in die pyplyn is.
GOD IS ALMAGTIG ????????????????????
Volgende week verander sy weer haar storie na die ANC haar vasgevat het !
Verfrissend dat Min Motshekga erken moedertaalonderrig is die beste en dat haar regering moedertaalonderrig nie genoegsaam uitgebrei is onder die Afrikatale nie. Dit is immers die waarheid. maar nou Minister – gaan u of u regering die moed van oortuiging openbaar en Lesufi uit sy amp verwyder? Maar ek wil ook weet wat PRESIES bedoel u met “Afrikaans moet nie gebruik word om kinders uit te sluit nie”??? Asseblief verduidelik. ENIGE kriteria sluit uit – in die geval sal Afrikaans kinders uitsluit wat nie die taal kan praat nie – dit is NATUURLIK. Net soos Engelssprekende kinders uitgesluit sal word… Lees meer »